PVD Sanitārā robežinspekcija robežkontroles punktā "Terehova" aizturējusi kārtējo tranzīta kravu, kuras sastāvā sūtītas 17 tonnas Brazīlijas izcelsmes liellopu mēles un 3 tonnas Islandes izcelsmes saldētās zivis, kas no Lietuvas vestas cauri Latvijai izvešanai uz Ukrainu. Sanitārie robežinspektori, veicot kravas kontroli, atklāja, ka minētā krava no Lietuvas muitas noliktavas, saņemot atbildīgo Lietuvas dienestu tranzīta atļauju vesta uz Ukrainu, taču šķērsot Latvijas robežu nav ļāvis Krievijas Federācijas veterinārais dienests, jo zivīm nav bijis veterinārā sertifikāta un ievešanas atļaujas. Izvedot kravu no Eiropas Savienības, tās tiek pakļautas veterinārajai kontrolei un tām kontroles punkta veterinārajai kontrolei jāuzrāda veterinārais sertifikāts un ievešanas atļauja. Līdz brīdim, kamēr informācija par minēto kravu tiks saņemta no Lietuvas veterinārā dienesta un līdz lēmuma tālākai pieņemšanai, krava atrodas robežkontroles punktā "Terehova". PVD Sanitārās robežinspekcijas priekšnieces vietniece Sandra Smuļko atzīmē, ka šis nav pirmais gadījums, kad ar tranzīta kravu pārvadājumiem uz ES ārējās robežas rodas problēmas, taču prasības visiem ir vienādas un inspektori uz robežas tranzīta kravu pārvadātājiem prasa tās ievērot, neskatoties uz izteiktajām pretenzijām par stingrajām likumdošanas prasībām.